Kommer oor uitslag van Thaise verkiesing | Netwerk24
07 April 2019 17:15
Waarskuwings dat die verkiesing in Thailand gemanipuleer is, neem toe twee weke ná die verkiesing in die land, die eerste sedert die weermag in 2014 'n staatsgreep uitgevoer het. Die uitslag van die verkiesing van 24 Maart is ook steeds nie bekend nie.
Prayuth Chan-ocha, Thaise premier, stem op 24 Maart in Bangkok in die Thaise verkiesing. Foto: Reuters
Die militêre junta in beheer van die land het gesê dié verkiesing sal 'n terugkeer na die demokrasie wees.
Leiers in die demokratiese front van opposisiepartye sê hulle kom sedert die verkiesing onder toenemende druk van die polisie en die weermag.
Die verkiesingskommissie het ook aangedui dat 'n ingewikkelde formule gebruik sal word om die 150 setels in die laerhuis aan die opposisiepartye toe te wys.
Volgens kritici sal dié toewysing die alliansie van opposisiepartye se verteenwoordiging in die laerhuis verswak.
Die verkiesingskommissie sal ook nie enige van die provinsiale leiers vir die 150 setels tot 9 Mei aankondig nie. Die kommissie sê hy wil nog tyd hê om tussenverkiesings te reël, stemme oor te tel en enige kandidate wat die verkiesingswet oortree het, te diskwalifiseer.
Kritici is egter van mening die tydsverskil tussen die verkiesing en die bekendmaking van die uitlag gee aan die militêr-rojalistiese establishment tyd om die uitslag te manipuleer en kandidate van die Palang Pracharat-party te diskwalifiseer. Die hand van die leier van die militêre junta, Prayuth Chan-ocha, word ook só versterk. - Reuters.